AlexejDobrolubov/national_council_slovak_2010 huggingface dataset:
33. schôdza NR SR - 12.deň - A. dopoludnia
Dátum: 2025-04-11
Poslanec: Stohlová, Tamara (PS)
Druh vystúpenia: Vystúpenie v rozprave

4-2 Videli sme, že sa to pánovi ministrovi aj vypomstilo, že sa aj samotné tie obce vyjadrili, teda neprijali tento zámer s potešením, naopak, vyjadrili sa proti. A pán minister by možno vďaka tomu aj vedel, že ten projekt, konkrétne Málinca, je v rozpore s územnými plánmi obcí aj kraja, to znamená, že ten projekt, ktorý on v skutočnosti dal do procesu schvaľovania za strategickú investíciu, takže tam došlo, že nespĺňa zákonom určené pravidlá. Keby sa rozprával s tými samosprávami, dal im právo zapojiť sa, vyjadriť sa, pretože si poznajú svoje územia, tak by to vedel a nemuselo by dôjsť k takémuto porušeniu zákona. Ja zároveň hovorím, že to je predsa aj ten nástroj, že keď tu máme nejaký projekt, ktorý má byť natoľko dôležitý, celospoločensky dôležitý, tak je naozaj kľúčové zapojiť všetkých stakeholderov vrátane samospráv čo najskôr, pretože to zvyšuje tú pravdepodobnosť, že potom ten projekt prijme aj verejnosť a nebude to vyzerať, tak ako to vyzeralo v prípade Málinca, kde jednoducho ľudia už len zo samotného faktu, že sa o tom dozvedeli znenazdajky, nemali žiadne informácie, tak bolo úplne jasné, ako sa k tomu postavia. No a napokon zavádzame tiež povinnosť pripomienkového konania pri návrhu strategickej investície na minimálne 15 dní. Videli sme, že ľudia v prípade Málinca dostali 5 dní, čo, ako som už včera spomínala, je neuveriteľné, že ešte ten spôsob, akým to minister Taraba obhajoval, že on má rád dynamiku v procesoch, no tak on hlavne má ľudí v neúcte, keď sa tu mohla koalícia tri a viac mesiacov dohadovať o flekoch a riešiť si svoje spory, aby ľudia dostali 5 dní na to, aby sa vyjadrili o niečom, čo tak zásadne ovplyvní ich životy, je naozaj neúctivé, preto túto lehotu navrhujeme predĺžiť. Zároveň chcem povedať, že minister Taraba deklaroval, že vyhodnocovanie celého toho projektu alebo teda toho pripomienkového konania v prípade Málinca, bude trvať mesiace, to znamená, že táto novela, ak sa prijme, ak ju tento parlament schváli, tak vytvára tak, tak sa dotkne aj toho projektu Málinca. To znamená, že dnes tu máme presne ten priestor, ktorý potrebujeme, aby sa stihol opraviť mechanizmus strategických investícií, a aby tie prijaté zmeny posilnili postavenie ľudí na Podpoľaní, ale aj všade na Slovensku. Lebo viete, my to vidíme tak, že za ľudí na vidieku, v regiónoch treba bojovať nielen na papieri a vyhláseniami na sociálnych sieťach, ale hlavne činmi. Ja vás preto, hlavne teda, samozrejme, aj kolegov z opozície, ale kolegov, kolegyne z koalície, vyzývam, aby ste sa naozaj konečne zastali týchto ľudí na Podpoľaní. Mnohí z vás sa vyjadrili alebo mali nejaké znepokojivé vyjadrenia už v tom čase, že sa ten proces ani vám nepozdával. Toto je vaša príležitosť, aby ste sa za tých ľudí, ale aj ľudí všade na Slovensku postavili. Preto vás prosím o podporu tohto zákona. Ďakujem pekne. (Potlesk.)
33. schôdza NR SR - 11.deň - B. popoludní
Dátum: 2025-04-10
Poslanec: Stohlová, Tamara (PS)
Druh vystúpenia: Vystúpenie v rozprave

159. Ďakujem veľmi pekne za slovo. Asi musím častejšie vystupovať, alebo ja... ja už teda nev... Ale veď naučíme sa. Vážené panie poslankyne, vážení páni poslanci, v súlade s § 73 zákona o rokovacom poriadku som bola určená Výborom Národnej rady pred pôdohospodárstvo a životné prostredie za spravodajkyňu k návrhu uvedeného zákona, tlač 750, predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov, súčasťou predloženého návrhu je aj stanovisko Ministerstva financií Slovenskej republiky a stanovisko Ministerstva hospodárstva Slovenskej republiky. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajkyňu vyplývajúcu z § 73 zákona o rokovacom poriadku odporúčam, aby sa Národná rada uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory: Ústavnoprávny výbor Národnej rady, Výbor Národnej rady pre pôdohospodárstvo a životné prostredie a Výbor Národnej rady pre verejnú správu a regionálny rozvoj. Za gestorský výbor navrhujem Výbor Národnej rady pre pôdohospodárstvo a životné prostredie. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, otvorte, prosím, všeobecnú rozpravu.
33. schôdza NR SR - 4.deň - A. dopoludnia
Dátum: 2025-03-28
Poslanec: Stohlová, Tamara (PS)
Druh vystúpenia: Vystúpenie s faktickou poznámkou

109. Ďakujem pekne. Ďakujem, pán Garaj, za vašu faktickú poznámku, ja sa teším na reflexiu tých výčitiek, ktoré tu odzneli, ako ju sľubujete. Ja sa vyjadrím k tomu, čo ste spomínali s tým, že je normálne, že spolupracujú poslanci s ministerstvom, jasné, to je absolútne normálne, ale pripomeňme si, že tie zásadné, naozaj rozsiahle, so zásadnými zmenami novely, ktoré sme tu mali, boli všetky poslanecké návrhy. Ja považujem za normálne, ak príde nejaký pozmeňujúci návrh podávaný poslancami k vládnemu návrhu, ak treba niečo opravovať, to sa dá, samozrejme, robiť nejak slušne, transparentne v nejakom časovom normálnom, v nejakej škále, ale toto nie je vládna novela, tak ako ani tá predtým veľká rozsiahla novela zákona o ochrane prírody a krajiny nebola vládnou, nie je vládna. A viete, ten ten proces, ktorý tam prebieha v prípade, že je to vládna novela, to znamená, že tam prebieha medzirezortné pripomienkové konanie, to má svoju hodnotu, to nie je prekážka. To nie je niečo, čo vám robí niekto napriek, to má hodnotu a je to prínosné, pretože to znamená, že sa majú šancu vyjadriť všetky, všetci možní stakeholderi, organizácie, naozaj široké spektrum od samospráv cez odborné organizácie až po Národnú banku Slovenska, ktoré majú prínos, majú svoju odbornosť a prinášajú dôležité vhľady, vďaka tomu sa aj vychytávajú chyby v tých zákonoch a ja by som si naozaj želala, aby aj vy vo vládnej koalícii ste to začali vnímať ako prínos, pretože on to naozaj je, to nie je nejaká pasca alebo prekážka, ktorú sa vám tu snaží ktokoľvek nastražiť, to je prínos, aby to, čo prinášame spoločnosti, tie zákony, boli naozaj pre ňu prospešné, pre ľudí na Slovensku.
33. schôdza NR SR - 1.deň - B. popoludní
Dátum: 2025-03-25
Poslanec: Stohlová, Tamara (PS)
Druh vystúpenia: Vystúpenie s faktickou poznámkou

111. Ďakujem pekne. Ja sa priznám, že mňa nominácia pána Ševčíka neprekvapila. Pán Becík, ako vieme, má problémy s dochádzkou, keďže sedí na dvoch stoličkách. Ale teda k pánovi Malatincovi. Viete, bola tu taká nádej, a veď aj vy ste tú ambíciu vyslovovali, že vy budete ten, ktorý pozdvihne tú Národnú koalíciu. A úplne to myslím nie osobne, bez urážky, ale ja mám pocit, že je to úplne naopak, že vás to ťahá dole. Vy ste tu ako spravodajca využili ten priestor nie na to, aby ste vysvetľovali tú nomináciu, obhajovali nomináciu, vy ste jednoducho povedali, že bude to pán Ševčík a basta a hotovo, lebo tak sme sa dohodli, lebo proste sa tu rozpadala koalícia. Nepočuli sme žiadne argumenty. Nepočuli sme argumenty odbornosti pána Ševčíka a nepočuli sme napríklad ani argumenty ohľadom toho zákona, ktorý ja som spomínala, že ste museli stiahnuť ako dôkaz tej vašej odbornosti a kompetencie, že teda keď sa pasujete do tej pozície, tak ako ste mohli predložiť zákon, ktorý by nás pripravil o miliardy z plánu obnovy, a teda tým dôkazom je to, že ste ho stiahli. Namiesto toho ste využili ten priestor na to, aby ste kritizovali Európsku úniu, teda aká je ona hrozná. A ja hovorím, že to už je taký nejaký, to už je taký nejaký vzorec, a tak ja neviem, že či si to vy tak celkom uvedomujete, ale ja mám pocit, že nie vy idete reformovať Národnú koalíciu, ktorá mala v programe zrušenie 5G sietí, vystúpenie z Európskej únie a NATO, ale obávam sa, že ona začala reformovať vás.
23. schôdza NR SR - 7.deň - A. dopoludnia
Dátum: 2024-12-04
Poslanec: Stohlová, Tamara (PS)
Druh vystúpenia: Vystúpenie s faktickou poznámkou

28. Ďakujem pekne za slovo. Mne nedalo nedodať, že aj ja oceňujem to, že prezident vetoval tento zákon, poznajúc tú realitu, aký je Peter Pellegrini, je to vlastne v jeho podaní silný signál, hoci tá úprava, ktorú, alebo takto, je to asi najsilnejší signál, aký od neho môžeme očakávať. A k tej, k tomu faktu, že sa v tomto prípade, teda v prípade zákona, ktorý sa týka EIA, k tomu postavil inak ako pri zákone o ochrane prírody a krajiny, tak ja si myslím, že tam je tá odpoveď vlastne úplne jasná. Tým dôvodom je to, že k tomu druhému zmienenému zákonu poslanci strany HLAS prilepili na poslednú chvíľu prílepok týkajúci sa zákona o odpadoch, čiže nesúvisiacu úpravu, ktorá sa mala tváriť ako pomoc samosprávam. V skutočnosti veľmi škodí pripraveným, poctivým samosprávam, ale aj nám všetkým, pretože tá úprava, ktorú tu odsúvame už desiatky rokov, mala poslúžiť celej spoločnosti na to, aby, aby zlepšovala životné prostredie, a poškodí nám aj tak, že nám ako v mnohých iných témach v životnom prostredí vďaka tomu hrozia pokuty zo strany Európskej komisie pre neplnenie si našich povinností, a tu sa naozaj bavíme už o desiatky rokov, čo si to pred sebou kopeme. My sme sa teda vysporiadali s tým tak, že keď pán prezident v tomto smere sa zachoval, by som povedala až takmer stranícky, tak my sa, máme pripravené podanie na Ústavný súd a ja som presvedčená, že v prípade tejto novely sa k tomu Ústavný súd postaví inak ako táto koalícia.
6. schôdza NR SR - 1.deň - B. popoludní
Dátum: 2023-12-06
Poslanec: Slyško, Peter (HLAS - SD)
Druh vystúpenia: Vystúpenie v rozprave

163. Vážený pán predsedajúci, vážené poslankyne, poslanci, vážená pani ministerka, predseda Národnej rady Slovenskej republiky rozhodnutím č. 94 z 1. decembra 2013 pridelil návrh vlády na skrátené legislatívne konanie o vládnom návrhu zákona, ktorým sa mení zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov a ktorými sa menia a dopĺňajú niektoré zákony, tlač 85, na prerokovanie Výboru Národnej rady Slovenskej republiky pre zdravotníctvo do začiatku rokovania schôdze Národnej rady Slovenskej republiky o tomto návrhu. Výbor Národnej rady Slovenskej republiky pre zdravotníctvo prerokoval vládny návrh na skrátené legislatívne konanie. Výbor svojím uznesením č. 11 zo dňa 6. decembra 2023 súhlasil s návrhom vlády na skrátené legislatívne konanie a doručil Národnej, odporučil Národnej rade Slovenskej republiky schváliť návrh vlády na skrátené legislatívne konanie o vládnom návrhu zákona, ktorým sa mení zákon č. 153/2013 o národnom zdravotnom informačnom systéme a o zmene a doplnení niektorých zákonov v znení neskorších predpisov a ktorými sa menia a dopĺňajú niektoré zákony, tlač 85. Vážený pán predsedajúci, skončil som, prosím, otvorte rozpravu.
4. schôdza NR SR - 2.deň - A. dopoludnia
Dátum: 2023-11-24
Poslanec: Slyško, Peter (HLAS - SD)
Druh vystúpenia: Vystúpenie s faktickou poznámkou

95. Ďakujeme za slovo. Pán minister, ďakujeme za vecné zdôvodnenia, po ktorých tak volali poslanci z Progresívneho Slovenska. Len ma trošku mrzí, že v pléne ich ostalo tak pramálo, aby počúvali a diskutovali. Ešte, drahí navrhovatelia, kolegovia, máte možno pocit, že konáte a hájite váš pohľad, alebo ste len možno skočili na túto hru OĽANO. Dostávame sa do roviny, kedy Progresívne Slovensko bráni prešľapy bývalého ministra, a jedným z týchto prešľapov sú aj tí neslávne známi čurillovci. Pán minister, čaká ťa náročná úloha, ale máš našu podporu.
4. schôdza NR SR - 1.deň - B. popoludní
Dátum: 2023-11-23
Poslanec: Slyško, Peter (HLAS - SD)
Druh vystúpenia: Vystúpenie s faktickou poznámkou

206. Ďakujem za slovo. Kolegovia, priznávam, že som bol dnes zvedavý, čo čakať od tejto schôdze a, Samo, po tvojom vystúpení sa utvrdzujem, že minister mohol v kľude dnes pracovať pre nás všetkých. Ešte dnes začala, pred tým, ako začala táto schôdza, pán minister stihol návštevu u našich susedov v Rakúsku, kde komunikovali a zoberali potrebu riešenia nelegálnej migrácie a to bolo len dopoludnie. Kolegovia, je čím ďalej, tým viac jasnejšie, že tieto argumenty, ktoré tu dnes odznievajú z úst opozície, neobstoja ako dôvody na odvolanie ministra. Jeden je na akademickú debatu a druhý vlastne ani nie je argumentom. Všetko sú to veci, ktoré sme si mohli vydiskutovať možno na chodbe alebo priamo. Jediné, čo sme sa dnes ale dozvedeli, je, že súčasný minister si robí svoju robotu, robí si ju dobre, je schopný a pre toto leží v žalúdku opozície.
4. schôdza NR SR - 1.deň - B. popoludní
Dátum: 2023-11-23
Poslanec: Slyško, Peter (HLAS - SD)
Druh vystúpenia: Vystúpenie s faktickou poznámkou

180. Ďakujem pekne. Pán minister, ďakujeme. Odznelo tu množstvo faktov, udalostí, dovolím si tvrdiť ľudských príbehov, pri ktorých by sme sa mali reálne zamyslieť, či takto to má fungovať. Kolegovia z Progresívneho Slovenska, ja rozumiem, že to možno nevyzerá, že častokrát to je mimo tému, no dovolím si tvrdiť, že opak je pravdou. Tie, tie súvislosti treba vnímať v celkových súvislostiach. A neviem, ak je vašou prioritou, kolegovia z PS, brániť tomu, aby postavil minister mimo službu obvinených policajtov, ak nezáleží na tom, aby sa veci prešetrili transparentne, spravodlivo, ja verím tomu, že práve tá transparentnosť a spravodlivosť je pre vás dôležitá. Ďakujem.
4. schôdza NR SR - 1.deň - B. popoludní
Dátum: 2023-11-23
Poslanec: Slyško, Peter (HLAS - SD)
Druh vystúpenia: Vystúpenie s faktickou poznámkou

74. Ďakujem pekne za slovo, pán minister. Ďakujeme za úvodnú reč a špeciálne za tú časť, kde ste nám priblížil, ako to celé fungovalo, zopakoval prepojenia a celé pozadie. Ja vnímam, že tu stojí pred nami minister, ktorý napĺňa to, čo pred voľbami deklaroval a vôľu ľudí. Riadi sa zákonom a to, že dočasne postavil mimo výkonu služby podozrivých a pripomínam nielen čurillovcov. A my tu ideme obhajovať ako čo? Alebo nebodaj ešte tvrdiť, že takíto ľudia mali ostať v službe? A taktiež ohľadne policajného prezidenta snáď naozaj nemyslíme vážne, že minister má poprosiť policajného prezidenta alebo nejakým takým spôsobom. Počuli sme tu naozaj množstvo faktov, príbehov a ja verím, že toto všetko ľudia vnímajú. Pán minister, našu podporu máš!
3. schôdza NR SR - 4.deň - B. popoludní
Dátum: 2023-11-21
Poslanec: Slyško, Peter (HLAS - SD)
Druh vystúpenia: Vystúpenie s faktickou poznámkou

160. Ďakujem veľmi pekne za slovo. Vážení kolegovia, ja si vážim tú odbornú diskusiu, ktorú vedieme, no počúvam tu aj zo strany OĽANO a my všetci počúvame tie výhrady, výtky. No ja by som rád povedal, že je to práve strana OĽANO, ktorá tri roky viedla a teraz aj pán minister Krajčí nám hovoril, že za posledný rok sa prakticky, rok-dva, nič neudialo. No ale stále tam boli nominanti OĽANO, následne nominant úradníckej vlády. V Sociálnej poisťovni bol taktiež nominant OĽANO. Ale aj keď si tak povieme, že odmyslíme túto politiku, lebo aj, prepáčte, mal som to za potrebné povedať, tak aj tá myšlienka od pána bývalého ministra, že však on nevidí problém, spustíme to a následne však vláda nová deklaruje, že chce podporiť zdravotníctvo výrazne a potom uvidíme. Ja si naozaj myslím, že by sme mali pristupovať vecne, racionálne, tak ako to bolo aj na výbore, že kde aj pani ministerka spoločne so štátnym tajomníkom jasne, vecne diskutovali a jednoducho priznať, že, bohužiaľ, v aktuálnom stave to nie je možné naplniť takto a budeme to musieť riešiť. Takže ďakujem ešte raz za vecnú diskusiu.
3. schôdza NR SR - 2.deň - B. popoludní
Dátum: 2023-11-15
Poslanec: Slyško, Peter (HLAS - SD)
Druh vystúpenia: Vystúpenie s faktickou poznámkou

151. Vážený pán predseda, ďakujem za slovo. Pán kolega, ja by som iba rád nadviazal na mojich predrečníkov, pretože strana HLAS – sociálna demokracia sa počas komunálnych volieb stala stranou, ktorá má najviac starostov, primátorov, členov, poslancov, takže si dovolím tvrdiť, že našej strane v radoch mojich kolegov, v radoch jednotlivých členov je množstvo ľudí, ktorí pôsobia v samospráve, sú odborní a fundovaní a veríme, že sme plne pripravení riešiť otázky a potreby samosprávy, takže veríme, že prinesieme to, čo naozaj samospráva potrebuje. Ďakujem.
3. schôdza NR SR - 2.deň - B. popoludní
Dátum: 2023-11-15
Poslanec: Slyško, Peter (HLAS - SD)
Druh vystúpenia: Vystúpenie s faktickou poznámkou

125. Vážený pán predseda, ďakujem za slovo. Vážený pán kolega, ja z vášho vystúpenia, prejavu normálne nadobúdam pocit, že pani ministerka, ktorá je vo funkcii doslova niekoľko dní, je zodpovedná za celý tento aktuálny stav a všetky problémy a vlastne neprináša riešenie. No, v úvode ste hovoril o vašom pôsobení na ministerstve zdravotníctva, kde ste priamo hovoril aj o tom, že ste bol pri tvorbe a nastavovaní optimalizácie siete nemocníc, čo bola jedna z tém aj dnešného výboru a kde si dovolím tvrdiť v tej diskusii nebola ani jednoznačná zhoda medzi bývalými opozičnými partnermi o nejakej pripravenosti a reálnosti implementácie aktuálneho stavu. Ja rozumiem, že každý má právo alebo pocit vystúpiť a, ale ja by som rád zdôraznil, že aj na našom výbore naozaj tá diskusia, si dovolím tvrdiť, že bola konštruktívna a bolo by rozumné, si dovolím tvrdiť, ostať pri tejto vecnej diskusii. Takže ako som povedal, aj pani ministerka, aj štátny tajomník predstavili detailnejšie obsah programového vyhlásenia vlády a mali sme možnosť sa venovať jednotlivým bodom. Takže ďakujem.
3. schôdza NR SR - 2.deň - B. popoludní
Dátum: 2023-11-15
Poslanec: Slyško, Peter (HLAS - SD)
Druh vystúpenia: Vystúpenie s faktickou poznámkou

52. Ďakujem, ďakujem pekne za slovo. Pán kolega, počúval som vaše vystúpenie, ale aj vaše pripomienky a diskusiu na výbore. Ja by som rád na úvod povedal, že tak ako včera, tak aj dnes sa na výbore zúčastnila pani ministerka a spoločne so štátnym tajomníkom a predstavili nám na prezentácii jasnejšie víziu a jednotlivé povedzme základné ciele a body, či už je to bližšie ku kvalitnej a dostupnej starostlivosti alebo prevencii ako základnému pilieru. Hovorím o tom preto, že som vnímal na výbore snahu pani ministerky o hľadanie riešení a vedenie dialógu. Taktiež pán predseda výboru konštruktívne pristupuje a vedie ten daný výbor a ja verím, že takto nejako spoločne môžme hľadať riešenia. No zároveň si dovolím poznamenať, že aj pri aktuálnej téme optimalizácie sietí nemocníc musíme otvorene hovoriť o tom, že čo sme jednoducho zdedili. Ja teda naozaj mám dobrú vieru, že tak ako ste aj na záver povedali, chcete byť konštruktívnou opozíciou, tak ako aj pani ministerka deklarovala a ukázala, že chce veci riešiť diskusiou, budeme v tomto trende pokračovať. Ďakujem.
35. schôdza NR SR - 10.deň - A. dopoludnia
Dátum: 2025-06-11
Poslanec: Stachura, Peter (KDH)
Druh vystúpenia: Vystúpenie

Vážený pán predsedajúci, vážené kolegyne, kolegovia, dovoľte mi predložiť novelu tohto zákona, ktorú sme pripravili už pred určitým časom a ktorá mení a dopĺňa zákon č. 8/2009 o cestnej premávke a o zmene a doplnení niektorých zákonov v znení neskorších predpisov. V tomto zákone navrhujeme urobiť drobné zmeny čo sa týka prehliadok, lekárskych prehliadok, ktoré sú potrebné ku vedeniu motorového vozidla. Meníme v § 87 ods. 4 číslovku 65 na 70. To znamená, presúvame o päť rokov hranicu kedy bude potrebná táto lekárska prehliadka a rovnako navrhujeme, aby za túto lekársku prehliadku bolo akceptované aj preventívne vyšetrenie u všeobecného lekára, ak bude urobené v danom roku. Bližšie potom poviem v rozprave, do ktorej sa hlásim ako prvý. Ďakujem pekne.
35. schôdza NR SR - 7.deň - B. popoludní
Dátum: 2025-06-05
Poslanec: Stachura, Peter (KDH)
Druh vystúpenia: Vystúpenie s faktickou poznámkou

126. No, Janka, dlho si tu nebola v parlamente, gratulujem ku tvojej, som rád, že si späť, aj keď nie som rád to, čo hovoríš, lebo to, čo si teraz tu predviedla, toto divadlo, naozaj nevychádzam z údivu, že vlastne ty robíš z duchovných nejakých predátorov, ktorí slintajú a chcú prísť ku ženám, ktoré idú na interrupciu, že čo to je za blbosť. Čo to je za blbosť? Prepáč, ale keď si sestra, zdravotná sestra, musíš veľmi dobre vedieť, ako to funguje. Veď aj tá interrupcia v operačnom pláne je v utajovanom režime. K tomu majú prístup len ľudia, kompetentné osoby. Veď to nie je len tak, že niekto pošle duchovným, kto ide teraz na interrupciu a ten duchovný sa tam zjaví ako duch a že tam ich bude nasledovať, prenasledovať, že čo to sú za nezmysly? To je absolútna blbosť. Presne to, čo tu hovoril kolega Horecký. Veď tu ide, duchovná služba ide o to, aby umierajúci, aj napríklad v čase covidu, keď to bol veľký problém, nedovolili niektorým duchovným prísť do nemocnice len preto, lebo sa im neráčilo dať im plášť a dať ochranné pomôcky. Povedali nie, nedá sa. Práve preto, aby to bola možnosť, aby mali umožnený vstup hlavne u tých umierajúcich a len, podotýkam, len u tých, ktorí si to prajú a želajú. Ja ti garantujem, že žiadny duchovný tuná na Slovensku nie je predátor, ktorý len čaká na to, kedy sa môže zjaviť v nemocnici. Oni majú kopec inej roboty. (Potlesk.)
35. schôdza NR SR - 7.deň - B. popoludní
Dátum: 2025-06-05
Poslanec: Stachura, Peter (KDH)
Druh vystúpenia: Vystúpenie v rozprave

106. Vážený pán predsedajúci, vážené kolegyne, vážení kolegovia, nebudem vás dlho zdržiavať, ale napriek tomu musím povedať, som tu prvýkrát, prvé volebné obdobie, ale odmietam, aby sme prijímali zákony takýmto spôsobom. (Potlesk.) Prepáčte, ale dnes na školský výbor príde zásadná zmena, idete meniť viaceré zákony, ktoré sa dotýkajú zdravotníctva, a preto dnes vystupujem. Vy ste si vlastne týmito prílepkami dovolili a ja vám to ešte raz tuná odcitujem, čo všetko meniť a do ktorých zákonov zasahujete. Zákon o správnych poplatkoch, zákon o zdravotnej poisťovni, o NCZI, o kategorizácii ústavnej zdravotnej starostlivosti, zasahujete do kompetenčného zákona, zasahujete do zákona o financovaní základných škôl, vytvárate Slovenský historický ústav v Ríme, zasahujete do zákona o štátnej službe, zasahujete do zákona o zdravotnej starostlivosti a hovoríte aj do zákona o štátnej službe o profesionálnych vojakoch. Ako je toto vôbec možné? Ja som sa dostal k čítaniu týchto vecí, ktoré sa dotýkajú zdravotníctva, dnes. Dnes som sa dozvedel, že prišla zásadná zmena, doniesli ste tuná strašne veľa prílepkov, ktoré ja si naozaj neviem ani poriadne prečítať, či sú dobré, alebo zlé. Veď takýmto spôsobom naozaj, naozaj nemôžeme prijať zákony. Ja neviem, čo mám na to ďalej povedať, chcem aby to odznelo ešte raz pre záznam, prosím vás, neprijímajme takýmto spôsobom zákony v Národnej rade, lebo môžeme takýmto rýchlym a neodborným spôsobom poškodiť ľudí na Slovensku. Ďakujem pekne. (Potlesk.)